M. Dzurinda,  predseda vlády SR: (2001-10-18):
Veľmi pekne vám ďakujem za váš interes. J. Migaš,  predseda NR SR: Vážené pani poslankyne, vážení páni poslanci, pretože mimo rokovacieho poriadku položila otázku pani poslankyňa Mušková a toleroval som to, tak potom som toleroval aj odpoveď pána predsedu vlády Slovenskej republiky. (Hluk v pléne.) Pani poslankyne, páni poslanci, teraz pristúpime k otázkam poslancov Národnej rady pre členov vlády Slovenskej republiky. Prvú otázku položila pani poslankyňa Aibeková pre ministra zdravotníctva pána Kováča. Otázka znie: „Kedy podáte demisiu, nakoľko okrem SDKÚ nie ste akceptovaný žiadnou profesijnou zdravotníckou organizáciu, zdravotníkmi, ani členmi, ani občanmi Slovenskej republiky?“ Odpovedá minister zdravotníctva, nech sa páči. R. Kováč, minister zdravotníctva SR: Vážená pani poslankyňa, vážení páni poslanci, panie poslankyne, ak ste chceli počuť odpoveď na otázku, či podám demisiu, alebo nie, odpovedám, že nie, nepodám. Táto vláda má svoje volebné obdobie a ja toto volebné obdobie dodržím. Ak mi dovolíte, trošičku sa dotknem aj druhej časti vašej otázky, ktorá je trošku zavádzajúca a plná omylov. Po prvé SDKÚ nie je profesijná organizácia a mám jej dôveru. Po druhé, ak mi dovolíte, budem hovoriť o tom, ja som vstúpil do vlády Slovenskej republiky s tým, že som bol poverený úlohou, ktorá vyplýva z vládneho programu tejto vlády. Úloha vládneho programu predovšetkým hovorí o transformácii. O transformácii zdravotníctva, ktorá má za cieľ zabezpečiť zdravotnú starostlivosť pre občanov Slovenskej republiky. Zabezpečiť ju efektív-nejšie, zabezpečiť ju s nižšími nákladmi a na vyššej kvalitatívnej úrovni. Túto úlohu budem plniť bez ohľadu na to, akým spôsobom sa na to pozerajú profesijné organizácie, akým spôsobom sa na to pozerajú ostatní. Chcem povedať, že nikto, žiadny minister, ktorý sa pustil do transformácie, alebo ktorý vykonáva transformáciu, nemôže očakávať, že ho budú všetci milovať. Nemôže, pretože transformácia je proces, ktorý je bolestivý a zdravotníctvo sa nepochybne týka každého občana tejto krajiny. A preto je tento proces bolestivý nielen pre občanov, je bolestivý pre zdravotníkov, je spojený mnohokrát so stratou pracovného miesta, je spojený s redukciou siete zdravotníckej starostlivosti, ale je spojený aj s takými javmi, ako je priplácanie na lieky, ktoré, myslím si, že sa datuje už od staršieho dátumu ako od môjho nástupu do tejto funkcie. Myslím si, že to bolo práve počas vašej vlády. (Hlas v pléne.) Hovorím o priplácaní na lieky. Ak mi dovolíte, mojou úlohou je teda transformácia zdravotníctva. Nemyslím si, že je priestor v tejto otázke dlho hovoriť o tom, ktoré kroky sa v transformácii robia. Ja by som ich možno len zhrnul. Ale kým ich zhrniem, dovoľte mi predsa len, aby som sa dotkol toho, čo tvrdíte, že nie som akceptovaný žiadnymi zdravotníkmi, žiadnymi profesijnými organizáciami. Pani poslankyňa, ak by ste boli taká láskavá, budem citovať: „Nie ste akceptovaný žiadnou profesijnou zdravotníckou organizáciou“. Odpovedám na túto časť vašej otázky a teda hovorím, že vaše konšta-tovanie je tiež mylné. Pravidelne rokujem so všetkými profesijnými organizáciami. Profesijné organizácie, samozrejme, predstavujú záujmy skupiny profesijne orientovanej, či už sú to súkromní lekári, či sú to nemocnice. A samozrejme, v diskusii o transformácii zdravotníctva a o krokoch, ktoré treba spraviť, je potrebné s týmito ľuďmi hľadať konsenzus. Preto sme neustále v styku, preto neustále rokujeme. Objavujú sa aj protesty. Možno by bolo zaujímavé, keby som vám dal prečítať vyhlásenia týchto profesijných organizácií, ktoré zhodne uvádzajú, že robia protesty nie proti ministrovi, ale robia protesty na podporu ministra zdravotníctva. (Krik v pléne.) Príďte si prečítať, pani poslankyňa, čakal som túto vašu reakciu, a preto vám ponúkam, príďte si tie vyhlásenia prečítať, možno mi uveríte, keď to uvidíte čierne na bielom. Ak mi dovolíte, prejdem k úlohe, ktorú plním a ktorú, myslím si, že treba niekoľkokrát spomenúť. Po prvé, transformačné kroky, ktoré vykonáva ministerstvo zdravot-níctva, sú spojené s mnohými oblasťami zdravotníctva, ako som uviedol v úvodnej časti. Po prvé, robíme decentralizáciu riadenia slovenského zdravotníctva. Ani jedna vláda nepristúpila k tomu, aby vykonala takú hlbokú decentralizáciu ako táto vláda. Je spojená so vznikom nezisko-vých organizácií, spojená s odovzdaním riadenia zdravotníctva do rúk obciam, mestám, do rúk vyšších územných celkov. Po druhé, vláda pripravila projekt viac zdrojového financovania, ktorý sa pretavil do legislatívnej formy - zákona o zdravotnom poistení. Tento zákon onedlho, predpokladám, dostanete na posúdenie do Národnej rady, budete môcť vidieť. Táto vláda za svojich poistencov zvyšuje neustále odvody do zdravotného poistenia. Ja by som teraz, ak mi dovolíte, porovnal niektoré roky, aby sme videli to porovnanie. Rok 1996 keď ste boli, vážená pani poslankyňa, členkou vládnej koalície, vláda zvýšila poistné o nula korún. V roku 1997 zvýšila poistné o nula korún. V roku 1998 zvýšila poistné o jednu korunu. Pre 3,5 milióna poistencov je to ročne 40 miliónov. V nasledujúcom roku začala pôsobiť naša vláda. Prvé zvýšenie bolo o 0,5 mld. Porovnajme si 0,5 mld. korún s nulou v prvom roku vašej vlády. V ďalšom roku to bolo 0,5 mld. plus prostriedky z privatizácie, ktoré, máte pravdu, neboli vyplatené v plnom rozsahu. Ďalší rok, v ktorom som ja nastúpil do vlády, slovenská vláda navýšila o ďalšie 2 mld. za poistencov štátu, zabezpečili sme v parlamente prijatie zákona, ktorým sa dopĺňajú poistné zdroje o ďalšiu 1,5 mld., 2 mld. priniesol rast nominálnej mzdy. Spolu teda táto vláda v roku 2001 na poistnom zabezpečila prísun o 5 miliárd viac, ako to bolo v predchádzajúcich rokoch. Ak ste si prečítali návrh rozpočtu na budúci rok, zase vláda navyšu-je o ďalšie 2 mld. Inými slovami chcem povedať, že vláda Mikuláša Dzurindu veľmi starostlivo dbá, aby každoročne navyšovala prostriedky za poistencov štátu, nedáva ich v tom rozsahu, o ktorom predpokladal pôvodný zákon o zdravotnom poistení, ale dáva ich v podstatne väčšom rozsahu, ako ich dávala vláda, v ktorej ste vy mali svojich predstaviteľov, pani poslankyňa. Ďalší transformačný krok, ktorý sme urobili a ktorý je hotový, je definovanie minimálnej siete potrebných zdravotných zariadení či v ambulantnej oblasti, či v nemocničnej starostlivosti, ktorý má zabezpečiť zvýšenú efektivitu práce zdravotníckych pracovníkov. V súvislosti s touto sieťou treba povedať, že sme zabezpečili nielen minimálne normy pre lôžka, ale aj minimálne normy pre personál tak, aby sa nemohlo stať, že by niektoré zdravotnícke zariadenie zlyhalo preto, lebo je v ňom málo personálu. To už nechcem spomínať ďalšie aktivity, ktoré súviseli so sieťou zdravotníckych zariadení a ich pracovníkmi, ako je zvýšenie mzdy u lekárov v priemere o 45 % z tarifnej mzdy, spolu so službami to dnes predstavuje u lekárov priemerné zvýšenie o 27 %, u sestier je to zvýšenie o niečo nižšie. Ďalší krok, ktorý robí táto vláda, je otázka riešenia liekovej politiky a dlhovej služby. Musím otvorene priznať, že liekovú politiku sa nepodarilo vyriešiť ani našej vláde, tak ako sa nedarí riešiť ani v Nemeckej spolkovej republike, tak ako sa nedarí riešiť v Čechách, v Poľsku, v Maďarsku, v okolitých krajinách. Problém nadmernej spotreby liečiv sa stáva celosvetovým problémom. Bolo okolo toho niekoľko porád. Nedávno sa zišli ministri zdravotníctva V4, ktorí hľadali spoločný postup, čo urobiť v zdravotníckej politike. A na záver, ak mi dovolíte, posledný bod je riešenie dlhovej služby. Vláda prijala uznesenie č. 502, ktoré zabezpečuje v priebehu roku 2001 a 2002 odovzdať na riešenie dlhovej služby sumu v hodnote 12 mld. korún. Na tento rok je to 6,7 mld. korún, z toho 1,5 mld. bolo zaplatené Sociálnej poisťovni, 1 mld. 300 mil. išlo do ostatných zdravotníckych zariadení. Zostáva nám ešte zaplatiť zvyšnú sumu. Prvá časť bude vyplatená do 15. novembra v rozsahu asi 2,4 mld. korún, druhú časť, predpokladám, že sa podarí zaplatiť do konca tohto roku. Chcem povedať, že ak sa nám tieto peniaze, tá prvá tranža 2,4 mld. dostane do systému, môžeme absolútne pokojne vyhlásiť, že zdravotnícke zariadenia lôžkového typu, teda nemocnice budú oddlžené za všetky dlhy od roku 1993, pani poslankyňa, od roku 1993 až do konca roku 1999. To znamená, v zdravotníckych zariadeniach ostanú už len vlaňajšie dlhy. A v lekárňach sa zníži po zaplatení časti tohto dlhu obdobie po lehote splatnosti na tri mesiace zo súčasných päť. Myslím si, že kroky, ktoré som vymenoval, ma vedú k presvedčeniu, že zdravotníckej politike je venovaná veľká starostlivosť na úrovni vlády. A predpokladám, že kroky, ktoré máme ešte v projekte, teda kroky, ktoré sú na úrovni legislatívy, či už je to zákon o zdravotnom poistení, zákon o zdravotníckych zariadeniach, zákon o zdravotnej starostlivosti a ďalšie, vrátane aj finančných zdrojov, ktoré prídu do zdravotníctva, dosiahnu ten cieľ, ktorý si postavila vláda pred seba - naštartovať transformáciu zdravotníctva tak, aby vykročila správnym smerom. Ďakujem pekne, pán predseda. J. Migaš, predseda NR SR: Pani poslankyňa, teraz vaše slovo, nech sa páči. M. Aibeková, poslankyňa: Ďakujem pekne. Vaše vystúpenie a vaša odpoveď sa hodí akurát do humoristickej relácie. Choďte to vykladať tým, ktorí tu štrajkovali, ktorí tu hladovali, ktorí pripravujú ďalšie protesty, ktoré boli len prerušené minulý týždeň, že to boli protesty na vašu podporu. To je naozaj hodné slovenského humoristu, nie slovenského ministra. A keď už operujete číslami z vášho materiálu, pán minister, dlh v roku 1998 bol 8 mld. 423 mil. 511 tisíc. Dnes je z materiálu vlády, z uznesenia vlády z júna priznaný dlh na úrovni 16 mld. korún. Tak tu rozprávajte, ako sa staráte. Počas troch rokov ste takto navýšili dlh. Vy nerobíte práve transformáciu. Ja som sa vás niekoľkokrát pýtala, kedy začnete s transformáciou. A nepýtam sa to iba ja, pýtajú sa to aj koaliční poslanci. Koaliční poslanci, ktorí na rozdiel od vás chodia medzi ľudí, chodia do nemocníc. My sme aj teraz počas obeda robili jeden prieskum v nemocnici. A vieme, v akom je zúfalom stave a ako to vyzerá. Budete informovaný o výsledku prieskumu. Tak prestaňte klamať. Vy ste pri nástupe do funkcie sľúbili, že urobíte všetko pre to, aby sa zdravotníctvo zlepšilo. A preto hovorím, jediná šanca, aby sa ešte transformácia aspoň začala, je, aby ste z toho kresla odišli. Vy klamete všetkých, klamali ste štátnych lekárov, pretože platy ste im síce zvýšili, ale reálne nedostanú viac, lebo sa im vzali príplatky, vzali sa im nočné služby a tak ďalej. Vy ste nasľubovali odštátneným lekárom 50-halierový bod. Prečítajte si vaše vyhlásenia z júna, ak nie, tak vám ich požičiam. Koľko im teraz dávate? Rozpätie 20 – 50, ale s 20 haliermi neprežijú. A ďalšie a ďalšie sľuby, ktoré ste dali a ktoré nerealizujete. Všetky vaše zákony sú kritizované všetkými. A to, čo je SDKÚ, asi naozaj by bolo lepšie, keby bola profesijná organizácia, a nie strana. (Potlesk.) R. Kováč, minister zdravotníctva SR: Priznám sa, pani poslankyňa, že vo vašom prejave som nezbadal žiadnu otázku. Ale tak to poviem, na politický prejav plný nelásky, na takto postavený prejav  skutočne nemám čo odpovedať.  (Krik a hlasy z pléna.) J. Migaš, predseda NR SR: Ďalšiu otázku položila pani poslan-kyňa Sárközyová pre ministra spravodlivosti Čarnogurského. Otázka znie: „V akom štádiu je príprava novely zákona o rodine?“ Odpovedá minister spravodlivosti, nech sa páči. Upokojte sa. J. Čarnogurský, minister spravodlivosti SR: Vážená pani poslankyňa, vláda svojím uznesením č. 431 zo 16. mája tohto roku ku správe o priebehu obhajoby východiskovej správy Slovenskej republiky k Dohovoru o právach dieťaťa a záveroch výboru pre práva dieťaťa ma zaviazala pripraviť novelizáciu zákona o rodine v ustanoveniach, ktoré súvisia s uvedeným dohovorom. V súčasnosti sa vypracúva právna analýza, na základe ktorej bude možné stanoviť, ktoré ustanovenia zákona sú dotknuté uvedeným dohovorom o právach dieťaťa a v akej miere bude novelizácia nutná. Lehotu, termín na splnenie tejto úlohy podľa rozhodnutia vlády mám 30. júna budúceho roku. Z dlhodobého hľadiska sa počíta s tým, že úprava rodinného práva bude zaradená do Občianskeho zákonníka ako samostatná časť Občianskeho zákonníka. Tvorba nového Občianskeho zákonníka je však významný zásah do civilného práva, ktorý si vzhľadom na rozsah úpravy vyžaduje na prípravu dlhší časový úsek. J. Migaš, predseda NR SR: Pani poslankyňa, chcete? Nech sa páči, pani poslankyňa, doplňujúca otázka.